Ossezie e Abkhazie: la Russie e ricognòs la lôr indipendence
Ai 26 di Avost, la zornade daspò che lis dôs ramis dal Parlament rus a vevin votât par che il guvier al ricognossès la indipendence de Ossezie meridionâl e de Abkhazie, il president de Federazion Russe, Dimitri Medvedev, al à comunicât di vê ricognossût in maniere uficiâl la indipendence des dôs regjons dal stât gjeorgjan. Cun di fat, al à spiegât il president rus, daspò dal tentatîf decidût dal president gjeorgjan Mikhail Saakashvili ai prins di Avost di recuperâ cu la fuarce i teritoris de Ossezie meridionâl, ogni ipotesi di convivence pacifiche di cheste regjon e de Abkhazie dentri de Gjeorgjie e je lade sù pai stecs. Medvedev al à ancje fat riferiment ai referendums che si son tignûts ta chescj teritoris par rivendicâ la lôr indipendence. Il president rus al à po invidât chei altris stâts a ricognossi ancje lôr la indipendence des dôs republichis caucasichis. Fin cumò, dut câs, la decision russe no à cjatât nissune poie. Lis protestis plui duris a son rivadis, in plui de Gjeorgjie là che Saakashvili al à acusât la Russie di vê anetût i doi teritoris, dai Stâts Unîts e de Union Europeane, ancje se no si à cjatât un front comun su cemût rispuindi ae decision russe.
Al è dificil di dî ce consecuencis che cheste decision e varà sei pe aree caucasiche, sei in altris teritoris là che si àn fuartis tindincis indipendentistis. A tacâ de stesse Federazion Russe là che i ponts plui cjalts a son la Cecenie e la Ingussezie. Par intant Ossezie meridionâl e Abkhazie a jentrin te liste di chei stâts che a puedin svantâ dome un ricognossiment parziâl tant che Taiwan, il Sahara Ocidentâl, il Cossovo (che fin cumò al è stâts ricognossûts di uns 45 membris de ONU) e la Republiche turche di Cipri setentrionâl (ricognossude dome de Turchie).
Font: Món Divers, 26/08/08; Nationalia, 26/08/08
fur_Latn fur_Latn fur_Latn fra_Latn